ടി20യിലെ ബാറ്റിംഗ് റാങ്കിംഗില് കോഹ് ലി താഴോട്ട് രാഹുലിനും റാങ്കിംഗില് ഇടിവ് ദുബായ്: ടി20 ലോകകപ്പ് ആരംഭിച്ചിരിക്കേ പുറത്തുവന്ന ഐ.സി.സി ലോകറാങ്കിംഗില് ഇന്ത്യന് താരങ്ങളുടെ ബാറ്റിംഗ് റാങ്കിംഗില് ഇടിവ്. പാകിസ്താനെതിരെ അര്ദ്ധസെഞ്ച്വറി പ്രകടനം നടത്തിയിട്ടും വിരാട് കോഹ് ലി അഞ്ചാം സ്ഥാനത്തേക്ക് വീണു. ഇന്ത്യന് ഓപ്പണര് ലോകേഷ് രാഹുല് എട്ടാം സ്ഥാനത്തേക്കും പിന്തള്ളപ്പെട്ടു. ഇന്ത്യക്കെതിരെ മികച്ച ബാറ്റിംഗ് നടത്തിയ പാക് ഓപ്പണര് മുഹമ്മദ് റിസ്വാനും ദക്ഷിണാഫ്രിക്കന് താരം എയ്ഡന് മാര്ക്റാമും കരിയറിലെ മികച്ച റാങ്കിംഗിലേക്കു കയറി. ടി20 ബാറ്റിംഗില് ഇംഗ്ലണ്ടിന്റെ ഡേവിഡ് മലാനാണ് ഒന്നാമത്. രണ്ടാം സ്ഥാനത്ത് ബാബര് അസം തുടരുകയാണ്. മൂന്നാം സ്ഥാനത്ത് ദക്ഷിണാഫ്രിക്കയുടെ എയ്ഡന് മര്ക്റാമുമാണുള്ളത്. ബൗളിംഗില് ഇന്ത്യക്കെതിരെ മൂന്ന് വിക്കറ്റിന്റെ മികച്ച പ്രകടനം നടത്തിയ ഷഹീന് അഫ്രിദി 11 സ്ഥാനം കയറി 12ലെത്തി. പാക് ബൗളര് ഹാരിസ് റൗഫ് ന്യൂസിലാന്റിനെതിരായ മികച്ച പ്രകടനത്തോടെ 34 സ്ഥാനങ്ങള് കയറി 17 ാം സ്ഥാനത്തെത്തി. ഓള്റൗണ്ടര്മാരില് ബംഗ്ലാദേശിന്റെ ഷാഖിബ് അല്ഹസ്സനാണ് ഒന്നാം സ്ഥാനത്തുള്ളത്. ബൗളിംഗില് ഒന്നാമത് ദക്ഷിണാഫ്രിക്കയുടെ തബ്രിസ് ഷംസിയാണുള്ളത്. ശ്രീലങ്കയുടെ വാനിന്ഡു ഡീ സില്വ രണ്ടാമതും അഫ്ഗാനിസ്ഥാന്റെ റഷീദ് ഖാന് നാലാമതുമാണ്. ടീം റാങ്കിംഗില് നിലവില് ഒന്നാമതുള്ളത് ഇംഗ്ലണ്ടും രണ്ടാമത് ഇന്ത്യയുമാണ്. പാകിസ്താന്, ന്യൂസിലാന്റ്, ദക്ഷിണാഫ്രിക്ക എന്നിവരാണ് മൂന്നും നാലും അഞ്ചും സ്ഥാനത്തുള്ളത്.